Diari Oficial de la Generalitat Valenciana


Sumari del DOGV 3813, del 11-08-2000 (2000/6527)

ORDRE de 28 de juliol de 2000, de la Conselleria d'Agricultura, Pesca i Alimentació, per la qual es dicten normes per a l'assignació individual de quantitats de referència de la reserva nacional procedents de l'increment de quota làctia.
---------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/07/28/(1)/dof/vci/html**

### Dades del document

Número de DOGV
:   3813

Data del DOGV
:   11-08-2000

Secció del DOGV
:   I. DISPOSICIONS GENERALS

Número del document
:   2000/6527


Data del document
:   28-07-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * producte lacti
    * legislació
    * llet
    * explotació lletera

ORDRE de 28 de juliol de 2000, de la Conselleria d'Agricultura, Pesca i Alimentació, per la qual es dicten normes per a l'assignació individual de quantitats de referència de la reserva nacional procedents de l'increment de quota làctia. [2000/F6527]
  
En el marc de l'Agenda 2000 s'ha modificat l'organització comuna de mercat de la llet i els productes lactis, amb l'increment de la quota làctia assignada a Espanya. La quantia global assignada al nostre país ha estat distribuïda per comunitats autònomes mitjançant el Reial Decret 1.192/2000, de 23 de juny, pel qual s'estableixen normes per a l'assignació individual de quantitats de referència de la reserva nacional procedents de l'augment de quota làctia (BOE núm. 161, de 06.07.00). En aquesta norma es fixa la quantitat que pot distribuir-se entre els productors de la Comunitat Valenciana, que puja a un total de 3.240 tones, el 65% de les quals serà aplicable en la campanya actual 2000-2001 i la resta estarà disponible a partir de la campanya 2001-2002.
  
El reial decret mencionat recull les condicions generals que han de complir tots els productors que desitgen acollir-se a la distribució de quota làctia. A partir d'ací, la Conselleria d'Agricultura, Pesca i Alimentació determina les condicions en què es realitza el repartiment, segons criteris de competitivitat de la producció, desenvolupament i millora de l'estructura de les produccions ramaderes, proporcionalitat ponderada, qualitat de producte obtingut i, en definitiva, desenvolupament futur del sector.
  
Per això, oïdes les organitzacions professionals agràries, i vista la proposta del director general d'Innovació Agrària i Ramaderia, en l'exercici de les funcions que tinc atribuïdes,
  
ORDENE
  
Article 1. Objecte i requisits dels beneficiaris
  
Aquesta ordre té com a objecte l'assignació de la quantitat de 3.240 tones de llet de la reserva nacional, en la modalitat d'entrega a compradors («venda a indústries») procedent de l'augment de quota làctia concedit a Espanya per la Unió Europea d'acord amb el Reglament 1.256/1999/CE, entre els titulars d'explotacions de boví de llet que ho sol·liciten i les explotacions dels quals radiquen en la Comunitat Valenciana.
  
Els productors que desitgen participar en el procés d'assignació hauran de complir els requisits següents:
  
1. Disposar de quantitat de referència assignada a 31 de març de 2000.
  
2. No haver-se acollit als plans d'abandonament total i definitiu de la producció de llet, finançats a càrrec de fons de la Unió Europea, nacionals, autonòmics o cofinançats.
  
3. No haver transferit quantitats de referència.
  
4. Haver efectuat una mitjana d'entregues de llet i productes lactis en els períodes 1998/1999 i 1999/2000 del 90%, almenys, de la seua quota a l'inici d'aquests períodes, excepte en el cas de buidatge sanitari com a conseqüència de campanyes oficials de sanejament ramader.
  
5. Complir les exigències de qualitat de la llet d'acord amb el Reial Decret 1.679/1994, pel qual s'estableixen les condicions sanitàries aplicables a la producció i comercialització de llet crua, llet tractada tèrmicament i productes lactis, i adaptar-se o tenir la possibilitat d'adaptar-se a les exigències mediambientals i de benestar animal.
  
6. No haver-se vist afectats per reduccions de quota.
  
Article 2. Sol·licituds
  
Les sol·licituds d'assignació de quantitats de referència les presentaran els ramaders titulars d'explotacions de boví de llet ubicades en el territori de la Comunitat Valenciana en qualsevol dels registres de les oficines de la Conselleria d'Agricultura, Pesca i Alimentació, així com en tots els llocs previstos per la Llei 30/1992, de Règim Jurídic de les Administracions Públiques i del Procediment Administratiu Comú. Seran dirigides al director general de Ramaderia del Ministeri d'Agricultura, Pesca i Alimentació.
  
El termini de presentació de sol·licituds finalitzarà el 15 de setembre de 2000.
  
La sol·licitud haurà d'acompanyar-se de la documentació següent:
  
a) Còpia del CIF/ DNI.
  
b) Certificació de la indústria sobre llet entregada en la campanya compresa entre l'1 d'abril de 1998 i el 31 de març de 1999 (campanya 1998/99).
  
c) Certificació de la indústria sobre llet entregada des de l'1 d'abril de 1999 fins al 31 de març de 2000 (campanya 1999/2000).
  
d) Certificació del responsable, president o director del grup, associació o laboratori interprofessional on o a través del qual es realitzen controls de qualitat, si s'escau.
  
e) Justificació del compliment de les condicions mediambientals exigibles a una explotació ramadera i, si s'escau, memòria d'adaptació a aquesta normativa.
  
El sol·licitant es comprometrà al compliment del que s'estableix en el Reial Decret 1.192/2000, de 23 de juny, en matèria de les limitacions previstes en l'article 7.
  
Article 3. Comprovacions
  
Els veterinaris d'inspecció pecuària de la Conselleria d'Agricultura, Pesca i Alimentació comprovaran el compliment de les exigències de qualitat de la producció làctia establides en el Reial Decret 1.679/1994, pel qual s'estableixen les condicions sanitàries aplicables a la producció i comercialització de llet crua, llet tractada tèrmicament i productes lactis, pel que fa a instal·lacions i maneig. Igualment comprovaran el compliment de les condicions generals de benestar animal dels animals que hi haja en les explotacions. Amb aquesta finalitat aplicaran les condicions generals previstes en la normativa aplicable.
  
Article 4. Procediment de distribució de quota
  
El procediment de distribució de la quantitat de referència disponible es realitzarà entre els productors que ho sol·liciten i complisquen les condicions previstes en l'article 1, depenent de les quantitats de referència assignades a cada explotació a 31 de març del 2000, segons la base de dades que sobre això manté actualitzada el Ministeri d'Agricultura, Pesca i Alimentació, d'acord amb el procediment següent:
  
a) Als productors la quota disponible dels quals a 31 de març de 2000 siga inferior a 75.000 litres se'ls assignarà una quantitat fixa de 5.000 litres.
  
b) Als productors la quota disponible dels quals a 31 de març de 2000 siga superior a 500.000 litres se'ls assignarà la quantitat resultant d'aplicar sobre la seua quantitat de referència assignada un percentatge fix del 7,8%. Aquest percentatge s'ha calculat dividint les 3.240 tones que s'han de repartir entre la suma de quantitats de referència en poder de productors de la Comunitat Valenciana en aquella mateixa data.
  
c) Als productors la quota disponible dels quals a 31 de març de 2000 siga igual o superior a 75.000 litres i igual o inferior a 500.000 litres se'ls assignarà la quantitat resultant de repartir, proporcionalment a la quota de què cada productor d'aquest tram dispose en la data, la quantitat de referència excedent de la distribució realitzada mitjançant l'aplicació dels dos punts anteriors.
  
Article 5. Assignació
  
Les quantitats corresponents a cada beneficiari obtingudes d'acord amb el procediment previst en l'article anterior tindran la consideració de propostes d'assignació. En qualsevol cas tindran efecte en un 65% en el període 2000/2001 i en un 100% en el període 2001/2002.
  
Article 6. Tramitació
  
Una vegada estudiades les sol·licituds i aplicat el procés previst en l'article 3, procedint tal com indica el Reial Decret 1.192/2000, de 23 de juny, es remetrà una proposta d'assignació, amb la notificació prèvia als interessats, al director general de Ramaderia del Ministeri d'Agricultura, Pesca i Alimentació amb data anterior a l'1 de desembre de 2000. Aquesta direcció general serà l'encarregada de procedir a la resolució definitiva de les sol·licituds, tal com preveu la norma mencionada.
  
Article 7. Incompliment
  
La falsedat de les dades consignades en la sol·licitud o de la documentació aportada donarà lloc a l'anul·lació de l'assignació i serà sancionada de conformitat amb la normativa vigent, sense perjudici de les responsabilitats de qualsevol tipus que pogueren derivar-se'n, especialment les relacionades amb l'aplicació de la taxa suplementària.
  
Disposició final
  
Aquesta disposició vigeix des de l'endemà de la publicació en el Diari Oficial de la Generalitat Valenciana.
  
València, 28 de juliol de 2000
  
La consellera d'Agricultura, Pesca i Alimentació,


Còpia Permalink ELI